Meksikada “Reymond” dovuli yaqinlashishi oldidan aholi evakuatsiya qilinmoqda

Meksikaga “Reymond” dovuli yaqinlashib kelishi munosabati bilan mamlakatning keng hududlarida aholi xavfsizligini ta’minlash bo‘yicha shoshilinch chora-tadbirlar ko‘rilmoqda.

 Foto © huffingtonpost.com
“ITAR-TASS” axborot agentligi xabariga ko‘ra, “Reymond” dovuli xalqaro 5 ballik xavf shkalasi bo‘yicha birinchi toifaga yetgan va mamlakatning g‘arbiy qirg‘oqlari bo‘ylab siljimoqda. Meksika fuqarolar mudofaasi xizmatining yakshanba kuni bergan xabariga ko‘ra, qator tumanlarda aholini evakuatsiya qilish ishlari olib borilmoqda.
Mamlakatning tabiiy ofat kutilayotgan markaziy hamda g‘arbiy hududlarida trevoga e’lon qilingan. Ayniqsa, Gerrero shtatida evakuatsiya ishlariga alohida e’tibor berilmoqda, chunki shtat sentabr oyida yuz bergan “Manuel” tropik shtormidan so‘ng hali o‘nglanmagan.
Meteorologlarning aytishicha, “Reymond” dovuli markazi ayni paytda Siuatanexo shahridan 215 kilometr uzoqlikda bo‘lib, Meksika g‘arbidan shimolga harakatlanmoqda.
Aytish kerakki, mazkur tabiiy ofat qattiq jala va soatiga 120 kilometrli kuchli shamolni olib keladi.